מי לא זוכר את סדרת הטלוויזיה הרומנטית "ספינת האהבה", שכיכבה על המסך הקטן בתחילת שנות ה-80 וסחפה את הצופים אל תוך עולם חדש של מקומות אקזוטיים וחיי פאר מסעירים, משולבים בתעלומות מסתוריות וסיפורים אנושיים עם טוויסטים משעשעים בעלילה והפי-אנד מפתיע. קפטן סטובינג השרמנטי, אייזק הברמן החייכן וג'ולי הדיילת הנמרצת, שדילגו בקלילות בין הסיפונים והתייחסו לאורחיהם בכבוד מלכים, הציתו את דמיונם של רבים ויש הטוענים אף גרמו בזמנו לעלייה בביקוש לקרוזים. אם עד אז שייט תענוגות נחשב לנחלתם של פנסיונרים, קשישות אמידות ומשועממות וגברברים צעירים ותאבי ממון, באה הסדרה החביבה ופתחה צוהר לעולם הייחודי של הפלגות הנופש.
מאז זרמו הרבה מים במימי האוקיינוסים ואת ספינת האהבה המיתולוגית החליפו אוניות גדולות ומפוארות יותר, שמשייטות במגוון עצום של מסלולי הפלגה מהים התיכון ועד אנטארקטיקה ומציעות חופשות ים-יבשה חלומיות לכל סוגי הנוסעים. האניות הגדולות בעולם שייכות לחברת רויאל קריביאן והן מותאמות לשרת יותר מ-6,300 נוסעים בהפלגה אחת. והביקוש רק הולך וגובר. כמעט כל אוניה שיורדת למים בשנים האחרונות מצוידת במיטב החידושים הטכנולוגיים ומתהדרת באינסוף אפשרויות בילוי, מתחמי ספא מפנקים, חדרים מהודרים ומאובזרים להפליא, לצד קולינריה משובחת, חיי לילה תוססים ובעיקר הרגשה של חופש אמיתי ונטול דאגות מול מרחבים כחולים של רוגע ושלווה. מושלם, לא? בשונה מחופשה רגילה, שאפשר להזמין אפילו מהיום למחר, שייט תענוגות צריך לתכנן ולהזמין כמה חודשים מראש ולסגור מבעוד מועד את כל הפרטים שמסביב – טיסות, ויזות, בתי מלון, בקשות מיוחדות ועוד. הנה כל הסיבות לצאת לקרוז ומסלול אחד שווה במיוחד.
שייט תענוגות מציע שילוב מנצח בין בית מלון ענקי צף (ממש עיר קטנה), הכולל את כל אמצעי הבידור והפינוקים שתעלו בדמיונכם במקום אחד, לבין עגינה בערי נמל לאורך המסלול וסיורי יבשה מאורגנים בהם תוכלו לבקר באטרקציות מקומיות, לצאת לטיולי הרפתקאות או לשוטט להנאתכם באופן עצמאי בעיר.
לא משנה אם אתם זוג בירח דבש, משפחה עם ילדים בכל הגילאים, או חבורה עליזה שהולכת יחד עוד מהתיכון, באוניות עצמן מצפה לכם חגיגה מסחררת של הנאות ובילויים 24 שעות ביממה, והכל בפאר שאין לתאר: בריכות שחייה, מגלשות מים, ג'קוזי, חדרי כושר ומתקני ספורט אקסטרימי, מכון יופי וספא. בנוסף, יש באוניות גם בתי קולנוע, מופעי בידור, מועדוני לילה נוצצים, מסעדות מצוינות שחלקן פועלות ללא הפסקה, ואם לא די בכך – מועדון נוער מדליק שישמח את המתבגרים הצעירים, מועדון ילדים מלא הפתעות וריגושים ואזורי מנוחה למבוגרים בלבד.
קרוז הוא המקום האידיאלי לבלות חופשה ביחד, אבל גם לפנות זמן איכות לעצמכם. מגוון הפעילויות כל כך גדול ועשיר, שכל אחד מוצא את מבוקשו על האונייה. כך למשל, אם אתם חובבי ספורט אתגרי וחבריכם למסע פריקים של שמש וים, תוכלו להתאמץ להנאתכם בקיר טיפוס בזמן שהם משתזפים על שפת הבריכה החיצונית ומשתכשכים במים הקרירים. נקודות המפגש רבות והכיף בשייט הוא שכל אחד יכול ליהנות מהפעילויות החביבות עליו ועדיין למצוא פעילויות משותפות לכולם. אם יצאתם לחופשה משפחתית, במרבית האוניות יש תוכניות לכל המשפחה, עם פעילות ענפה לילדים בכל הגילאים. חדרי משחקים ושלל הפעלות יעסיקו את הזאטוטים לאורך כל היום, ויעניקו לכם ההורים הזדמנות להתאוורר ולבלות במקומות שלא מתאימים לילדים, כמו הקזינו והספא.
אין רגע אחד משעמם בקרוז. הימים גדושי הפעילויות ממשיכים גם בערב ועד השעות הקטנות של הלילה. בכל ערב, אחרי ארוחת ערב מצוינת, מתקיים מופע מרכזי בסגנון לאס וגאס, הכולל אנסמבל של רקדנים, קוסמים, חקיינים ואפקטים מיוחדים. בנוסף, מתקיימים גם מופעי "סטנד אפ" קטנים, ערבי שירה וריקודים, קזינו, משחקי בינגו ותחרויות נושאות פרסים. גם מי שמעוניין לבלות ערב שקט ואינטימי יבוא על סיפוקו באוניה. אפשר לצפות בסרט בבית הקולנוע, לבלות ערב רומנטי על שפת הבריכה עם יין טוב (שיספקו לכם על חשבון הבית אם אתם בירח דבש), להתרווח בספרייה הנעימה עם ספר וכוסית משקה, או להתמסר לצלילי נגינתו של פסנתרן בודד בפיאנו בר. כדי לא ללכת לאיבוד וחלילה לפספס משהו, אנחנו ממליצים לנצל את היום הראשון לפני שהאוניה מפליגה, לצאת לסיור היכרות עצמאי בין כל הסיפונים, המסעדות, האולמות והמועדונים, כדי להתמצא בקומפלקס האדיר הזה במהירות האפשרית ולהפיק את המרב מחופשתכם.
אחת ההנאות הגדולות בקרוז היא סיורי היבשה, שהופכים את החוויה למעניינת יותר ומאפשרים לגלות מקומות חדשים ותרבויות מפתיעות. אחד המסלולים החביבים עלינו ביותר, כיוון שהוא משלב חופשה מפנקת ועתירת בילויים על אוניית תענוגות עם סיורי חוף בערי התרבות היפות של צפון אירופה וסקנדינביה, הוא שייט בים הבלטי.
זהו אחד הקרוזים המהנים והמשתלמים ביותר, שמתאים באמת לכולם: צעירים, מבוגרים ומשפחות עם ילדים. התחנה הראשונה במסלול היא שטוקהולם בירתה היפה של שבדיה, שמציעה חוויה אורבנית מלאת שיק. כדאי לטייל בין סמטאותיו הציוריות של הרובע העתיק, גמלה סטאן, ליהנות מהאווירה התוססת במדרחוב המרכזי, לבקר בכנסיית סנטה קלרה המרשימה ולסיים בשוק האוכל הססגוני שבמרכז העיר. הלסינקי, בירתה של פינלנד, היא התחנה השנייה במסלול. העיר המקסימה בעלת הארכיטקטורה המרתקת מציעה גם היא כמה פינות חמד שוות ביקור, בהן קתדרלת העיר וכיכר הסנט הנאה, העיר העתיקה על רחובותיה הצרים ומבניה העתיקים, היכל פינלנדיה ופארק סיבליוס המרשים, שבמרכזו ניצבת אנדרטה דרמטית הבנויה מ-600 צינורות.
אולם גולת הכותרת בשייט בים הבלטי, שרק בשבילה שווה לצאת לקרוז הזה היא סנט פטרסבורג המדהימה, הידועה בכינוי "ונציה של הצפון". העיר הרוסית האלגנטית, שבעינינו היא אחת הערים היפות בעולם (וביקרנו בלא מעט מקומות), מציעה חוויה תרבותית שאין כדוגמתה. יש בה שדרות רחבות ומפוארות, כמו שדרת נבסקי הזוהרת, תעלות, ארמונות מרשימים, מוזיאונים חשובים ובראשם ההרמיטאז' היוקרתי, ארכיטקטורה נהדרת ובעיקר אווירה אירופאית קלאסית, שאי אפשר שלא ליפול בקסמיה. עיר נמל נוספת ובהחלט מפתיעה היא טאלין, בירתה של אסטוניה, הצפונית מבין המדינות הבלטיות. מדובר בעיר ימי ביניימית עתיקה ושמורה להפליא, עם שפע של אתרים היסטוריים וגנים פורחים לצד בתי קפה, מסעדות וברים. בין האתרים שכדאי לבקר בהם מצויים כנסיית סנט אולב העתיקה, הקתדרלה של העיר ובית העירייה. אחרונה חביבה במסלול היא ריגה, בירת לטביה ויפהפייה בלטית מעוררת התפעלות. יש בה עיר עתיקה עם סמטאות קטנות ומרוצפות אבן, רובע שכל בנייניו בנויים בסגנון ארט-נובו ושוק מקומי מקסים, פארקים ירוקים ורחבי ידיים ואווירה רנסנסית מלהיבה, שתלווה אתכם כל הדרך חזרה לאוניה.